MUNICIPIUL SATU MARE

CABINET PRIMAR
Nr. 61042/25.10.2026

KERESKéNYI GÁBOR, Primar al Municipiului Satu Mare,

În temeiul prevederilor art. 136 alin.(1) din Ordonanța de Urgență a Guvernului nr. 57/2019 privind Codul administrativ, îmi exprim inițiativa în promovarea unui proiect de hotărâre având ca obiect ”concesionarea prin licitație publică a unui teren în suprafață de 1455 mp, aparținând domeniului public al Municipiului Satu Mare, situat în intravilanul municipiului, la intersecția străzii Careiului cu b-dul Cloșca”

În susținerea căruia formulez prezentul,

REFERAT DE APROBARE


În vederea realizării atribuțiilor de administrare a domeniului public și privat al comunei, orașului sau municipiului, conferite prin art. 129, alin.(2), lit.c) din OUG nr.57/2019 privind Codul Administrativ, cu modificările și completările ulterioare, consiliul local ”hotărăște darea în administrare, concesionarea, închirierea sau darea în folosință gratuită a bunurilor proprietate publică a comunei, orașului sau municipiului, după caz, precum și a serviciilor publice de interes public local, în condițiile legii”. Conform art.129 alin.(6) lit.a) din același act normativ, municipiul Satu Mare are calitatea de concedent pentru bunurile proprietatea publică și/sau privată a UATM, fiind reprezentat în acest sens de către consiliul local.

Bunurile proprietatea publică și/sau privată pot fi concesionate în baza unei documentații întocmite în condițiile legii și aprobată de consiliul local. Redevența obținută prin concesionare se constituie venit la bugetul local.


Conform Certificatului de urbanism nr.492/16.06.2026, regimul tehnic cuprinde dezlipirea imobilului identificat prin CF nr. 185751 Satu Mare, nr. cad.185751 în două loturi, conform planului de amplasament și delimitare a imobilului cu propunere de dezlipire întocmite de ing. Uglean Ionuț-Nicușor. Loturile rezultate, denumite Lot 1– nr. cad. 194170 în suprafață de 1455 mp și Lot.2 – nr. cad. 194171 în suprafață de 1745 mp aparțin domeniului public al Municipiului Satu Mare – fiind reprezentate de alei, parcări și zone verzi-Cartier ”Micro 14”.

Urmare celor de mai sus, și ținând cont de HCL nr. 322/2025, HCL nr.122/2026, precum și de Avizul nr. 3511/21.09.2026 emis de Administrația Națională a Rezervelor de Stat și Probleme Speciale, supun consiliului local prezentul proiect de hotărâre, având ca obiect concesionarea prin licitație publică a terenului în suprafață de 1455 mp, aparținând domeniului public al municipiului Satu Mare, la prețul de pornire al licitației rezultat din Raportul de evaluare întocmit de SC IDT Evaluare 2012 SRL, prin persoană fizică autorizată Avram Alina Delia, respectiv 7,12 euro/mp/an, adică 10.359,60 euro/an, echivalentul în lei la cursul BNR din ziua publicării anunțului. Astfel se realizează exploatarea cât mai eficientă a zonei prin procedura licitației publice, fiind create și asigurate condițiile unui cadru transparent competițional între potențialii concesionari în vederea atribuirii contractului de concesiune.

Durata de concesiune este de 25 de ani, care poate fi prelungită prin acordul părților, și aprobarea consiliului local, astfel încât durata însumată să nu depășească 49 ani, să fie  respectate clauzele contractuale și să se depună o cerere cu cel puțin 6 luni înainte de expirarea contractului.

Luând în considerare cele de mai sus propun Consiliului local spre analiză şi aprobare prezentul proiect de hotărâre. 
       Iniţiator proiect

         PRIMAR

         Kereskényi Gábor

